МэшбащIэ Исхьэкъ Бахъсэн щагъэлъапIэ
Бахъсэн щIыналъэм дыгъуасэ щагъэлъэпIащ зи ныбжьыр иджыблагъэ илъэс 85-рэ ирикъуа, УФ-м и ТхакIуэхэм я союзым и унафэщIым и къуэдзэ, Адыгэ Республикэм и ТхакIуэхэм я зэгухьэныгъэм и тхьэмадэ, АР-м, КъБР-м, КъШР-м я цIыхубэ тхакIуэ, СССР-мрэ УФ-мрэ я Къэрал саугъэтхэм я лауреат МэшбащIэ Исхьэкъ.
ГуфIэгъуэ зэIущIэр щекIуэкI залышхуэм щIэзт тхакIуэ цIэрыIуэм и творчествэр фIыуэ зылъагъухэр. Абыхэм яхэтт къулыкъущIэхэри, къэрал IуэхущIапIэ IэнатIэхэм пэрытхэри, студентхэри, школакIуэ цIыкIухэри. МэшбащIэ Исхьэкъ и гъусэу гуфIэгъуэ пшыхьым къеблэгъат Дунейпсо Адыгэ Хасэм и тхьэмадэ Сэхъурокъуэ Хьэутий, Къэбэрдей Адыгэ Хасэм и тхьэмадэ, «Адыгэ псалъэ» газетым и редактор нэхъыщхьэ ХьэфIыцIэ Мухьэмэд, КъБР-м и хьэрычэтыщIэхэм я къыщхьэщыжакIуэ Тау Пщыкъан, КъБР-м и Жылагъуэ палатэм хэт Нэхущ Заурбий, цIыхум и хуитыныгъэхэмкIэ уполномоченнэу КъБР-м щыIэ Зумакулов Борис, КъБР-м и тхакIуэхэм я зэгухьэныгъэм и унафэщI Беппаев МутIалип, усакIуэхэу, тхакIуэхэу Ацкъан Руслан, Джэрыджэ Арсен, Къумыкъу Мамдухь сымэ, нэгъуэщIхэри.
Пшынауэ макъ щабэм щIэту хьэщIэхэм къапежьащ Бахъсэн щIыналъэ администрацэм и Iэтащхьэ Сыжажэ Хьэсэн, куейм щыIэ жылэ 13-м я лIыкIуэхэр.
Пшыхьыр зэрекIуэкIам теухуа тхыгъэ ди газетым и къыкIэлъыкIуэ къыдэкIыгъуэхэм ящыщ зым тетынущ.
ЩОДЖЭН Iэминат.
